ટેક્સી જેવી સિગ્નલ પર આવીને અટકી કે કંટાળીને એણે બારી બહાર જોયું. થોડે દૂર જ એક દસેક વરસનો છોકરો, હાથમાં બૂકે પકડીને એની નાનકડી બહેનને કોઈ ફિલ્મી ડાન્સ બતાવીને ખુશ કરતો દેખાયો. નીતાની નજર ત્યાં ચોંટી ગઈ. પેલી છોકરી ખડખડાટ હસતી ભાઈના ડાન્સને મુગ્ધ બની માણતી હતી. એક જ મિનિટ ટ્રાફિક અટક્યો પણ એટલામાં તો એ છોકરાએ દોડીને થોડાં ફૂલો પણ વેચ્યાં અને એની બહેનને દુનિયાભરની ખુશીઓ પણ આપી દીધી. ઘેર પહોંચીને પણ નીતાનો મૂડ બદલાયો નહીં. એની આંખ સામેથી એ દ્શ્ય ખસતું જ નહોતું. કામ પતાવતાં પણ વારે વારે પેલો નાચતો છોકરો ને છોકરીનું રણકતું, છલકતું મીઠું હાસ્ય એને ખુશ કરતું રહ્યું.